| 29. august 2019 |
| --- |
| Sagsnr.  2019-0222786  Dokumentnr.  2019-0222786-2  Sagsbehandler  Mikkel Larsen |
| Sekretariatet for Vanløse Lokaludvalg  Frode Jakobsens Plads 4  2720 Vanløse  EAN nummer  5798009800275 |

| Sekretariatet for Vanløse Lokaludvalg  Økonomiforvaltningen |
| --- |
| Kultur- og Fritidsforvaltningen |

# Høringssvar vedr. Kultur- og Fritidspolitik 2020-2023

Vanløse Lokaludvalg har med interesse læst og behandlet Kultur- og Fritidspolitik 2020-2023. Den fremlagte plan indeholder vigtige emner i forhold til at sikre og udvikle attraktive kultur- og fritidstilbud for Københavns Kommunes borgere. En stor kvalitet ved at bo i Københavns Kommune er byens mangfoldige kultur- og fritidsliv, og det er en vigtig opgave forsat at tilbyde kultur- og fritidstilbud til alle – ikke mindst med et København i vækst.

Vanløse Lokaludvalg arbejder selv på at sikre gode vilkår for kultur- og fritidslivet efter mange af de samme strategier, der beskrives i Kultur- og Fritidspolitik 2020-2023. Alligevel har lokaludvalget oplevet, at samarbejdet med Kultur- og Fritidsforvaltningen (KFF) er blevet mødt med forskellige udfordringer. Det handler bl.a. om emnerne; bedre understøttelse og inddragelse af foreninger og frivillige samt bedre udnyttelse af eksisterende faciliteter. I de to følgende afsnit uddybes de to emner med konkrete eksempler for at tydeliggøre de udfordringer, som Vanløse Lokaludvalg oplever og som i højere grad bør italesættes i Kultur- og Fritidspolitik 2020-2023.

**Bedre understøttelse og inddragelse af foreninger og frivillige**

Vanløse Lokaludvalg er glad for, at københavnerne selv skal være omdrejningspunktet for udviklingen og medskabere af kultur- og fritidslivet i København. I de senere år har Vanløse Lokaludvalg dog oplevet sværere vilkår for foreninger og frivillige. Foreninger kan i dag konstatere flere økonomiske udgifter forbundet med lokaleleje og mindre lokal inddragelse. Lokaludvalget ser positivt på, at KFF inviterer til brede borgermøder, når der skal formes store visioner på området f.eks. ved udformningen af Kultur- og Fritidskompasset. Samtidig opfordrer lokaludvalget, at KFF til i højere grad at arbejde tættere sammen med foreninger og frivillige lokalt i forbindelse med den daglige drift eller ved budgetbesparelser, f.eks. udformning af smarte investeringer eller i forhold til ubemandede faciliteter. Dette for at igangsætte en tidlig, konstruktiv dialog, hvor det er muligt at finde løsninger, som alle parter kan stå inde for. Eksempelvis har indførelse af Vanløsehallerne, som en ubemandet facilitet, medført en utryghed blandt brugerne og skabt usikre rammer om de frivillige fællesskaber. Det er også lokaludvalgets holdning, at hvis serviceniveauet i de kommunale faciliteter forringes, bør huslejen sænkes tilsvarende.

Vanløse Lokaludvalg oplever også en stor efterspørgsel på nemmere og hurtigere indgange til KFF. Det er lokaludvalgets generelle erfaring, at det kan være vanskeligt at finde de rigtige medarbejdere i forvaltningen, og da flere medarbejdere på gulvet eller med skrivebord lokalt i Vanløse er blevet samlet i større kontorfællesskaber i andre bydele, vanskeliggøres den løbende dialog med foreninger, frivillige og borgere. Vanløse Lokaludvalg håber, at man med den nye politik i højere grad vil prioritere den lokale tilstedeværelse og tydeliggøre indgange til forvaltningen for at styrke samarbejdet med de lokale aktører.

**Bedre udnyttelse af eksisterende faciliteter i Københavns Kommune**

Vanløse Lokaludvalg tilslutter sig den store efterspørgsel på flere faciliteter til kultur- og fritidsaktiviteter i København, men anerkender samtidig de udfordringer, man i Københavns Kommune står over for i forhold til budget, anlægsloft, stigende befolkningsvækst m.m. At Kultur- og Fritidspolitik 2020-2023 i højere grad vægter at samlokalisere og udnytte eksisterende faciliteter, hvor det giver mening, påskønner Vanløse Lokaludvalg. Der kan dog være enkeltstående tilfælde f.eks. ved Vanløse Lokalhistoriske Arkiv, hvor synergieffekten ved en sammenlægning vil være begrænset. Overordnet set vil lokaludvalget gerne understøtte disse tilgange og har gjort det i en længere årrække, men har herigennem også stødt på en række udfordringer, som Kultur- og Fritidspolitik 2020-2023 bør forholde sig til.

Vanløse Lokaludvalg arbejder f.eks. med at synliggøre en uudnyttet kommunalt ejet asfaltplads (som KFF disponerer over) ved siden af Vanløse Idrætspark. Den har hidtil kun har været brugt delvist af en rullehockeyforening i sommermånederne. I april og maj 2019 afholdt lokaludvalget i samarbejde med Idrætsprojektet ugentligt en række velbesøgte idrætsworkshop med lokale foreninger for at sætte fokus på pladsens potentiale, og i sommeren 2019 blev en graffitivæg opsat af KFU og taget i brug på pladsen. Lokaludvalget oplever en stor interesse for pladsen blandt foreninger og aktører, men på trods af en god dialog med Kultur V om bedre udnyttelse af pladsen igennem flere år, har udsigterne til den nødvendige driftsmæssige vedligeholdelse af pladsen – bl.a. genetablering af lys på pladsen – vist sig at være lange, da finansieringen af driftsomkostninger ikke prioriteres.

Vanløse Lokaludvalg håber derfor, at KFU med Kultur- og Fritidspolitik 2020-2023 i højere grad prioriterer og forpligter sig på at understøtte sådanne initiativer med nødvendige økonomiske investeringer og samarbejder på tværs af forvaltninger og afdelinger således, at uudnyttede faciliteter hurtigere kan tages i brug.

Ombygningen og sammenlægning til den nye Damhusengens Skole, hvor Københavns Kommune valgte at restaurere to eksisterende og ældre gymnastiksale, frem for at etablere en fleksibel og multifunktionel idrætshal, er et andet eksempel på en oplagt mulighed for at investere i bæredygtige løsninger, som Kultur- og Fritidspolitik 2020-2023 ellers lægger op til, og hvor en højere grad af samarbejde og koordinering mellem forvaltninger kunne have sikret en mere langsigtet løsning.

For at Kultur- og Fritidspolitik 2020-2023 ikke blot ender som gode ambitioner, opfordrer Vanløse Lokaludvalg til en større forpligtelse på og tydeliggørelse af, hvordan KFF konkret skal arbejde videre med og realisere den præsenterede politik for kultur- og fritidsområdet lokalt i bydelene.

Vi opfordrer KFU i sit arbejde at sikre, at de fremlagte forslag har basis i både lokale behov og i en sammenhæng med tilgængelige økonomiske ressourcer, således der ikke fra lokalt hold skal arbejdes med forslag, der ikke realiseres.

Med venlig hilsen

**Bent Christensen**

Formand for Vanløse Lokaludvalg